정조 3년
己亥十一月初四日辰時。上御誠正閣。朝講次對同爲入侍時。領事徐命善。特進官鄭尙淳李命植。同知事李普行。大司憲趙時俊。參贊官李義弼。掌令申致權。侍讀官李儒慶。檢討官嚴思晩。正言李濟萬。假注書徐鼎修。記事官徐龍輔鄭東浚。左議政洪樂純。兼漢城判尹具善復。判敦寧具允鈺。戶曹判書金華鎭。禮曹判書李福源。行副司直李衍祥李柱國。行訓鍊院都正李敬懋。行副司直李邦一。行都承旨鄭民始。右承旨李得臣。事變假注書柳光澺。以次進伏訖。上進講論語。讀前受音。自子曰上好禮。止欲速成者也。儒慶進讀自衛靈公問陳。止正南面而已矣。上又讀新受音訖。儒慶曰。聖人以一貫之道言之。而蓋子貢則過於知一邊。曾子則篤於行一邊。二人工夫。各有不同。而知與行兼盡然後。可知一貫之義矣。聖學高明。如臣蒙學。有何加勉。而必於知行兼盡處。益加留念焉。堯舜無爲之治。似亦無一事爲。而舜擧元凱誅四凶。天下咸服。則蓋賞罰明然後。可以無爲而治矣。今則天討未行。王章未伸。與大舜誅四凶之義。豈不相反乎。此等處。體念。好矣。思晩曰。以此章觀之。明日遂行者。蓋聖人。知衛靈公之不可與有爲之勇決卽行也。以學問言之。知仁勇爲三達德。而勇則於行邊事。尤爲緊重矣。君子固窮云者。蓋窮不失守。造次必於是。顚沛心於是之意也。一貫云者。曾子屬行邊。子貢屬知邊。而聖人之言。泛應曲當。此等處留神焉。上曰。諸臣以次陳達。可也。命善曰。以此章觀之。上文則言好禮。下文則言一貫。末又言治平之極功。至於堯舜無爲之治。蓋其本則一貫之一字。是也。殿下若於一字上。益加工夫。則堯舜之治。豈無企及之道乎。伏望深念焉。普行曰。以窮斯濫矣一節觀之。小人若當厄窮之時。則其所斯濫固。是常情。而此皆不安分之致也。毋論在下與在上。每事毋越分數。則自無過不及之患矣。一貫之道。散而爲千萬。合而爲一。蓋一本萬殊之理也。凡事必有始有終。終始如一。則乃一貫之道矣。無爲之治。豈無所爲而治乎。初則命九官誅四凶。皆是有爲之事。而人才登庸。各任其職。凶邪逬出。朝著淸明。則不期無爲而自然無爲矣。此等文義。尤宜著意窮格處也。尙淳曰。惟精惟一。堯舜相傳之心法。而亦是一貫之道也。此處留念。好矣。命植曰。無爲而治。經筵所達之言。是矣。擧元凱誅四凶然後。天下易安易治。而自可無爲矣。若不然。則舜亦安得安坐而無爲乎。此等處。體念。好矣。義弼曰。臣則無可達之事矣。時俊致權曰。諸臣。旣皆陳達。臣等別無可達之事矣。普行曰。臣從前以講筵入侍時。見參贊官。每於文義下詢時。只一二人外。擧皆曰。玉堂及經筵。皆已陳達。臣亦無可更陳爲言。而一無所奏。此誠非矣。夫參贊官之不陳文義者。自有委折焉。無他。一則以其無誠意之故也。若於常時。有爲國家眷眷獻忠之誠。欲爲仍文陳義。以效一言裨補之益。而耿耿不忘。則安得一味默默不言乎。常時則忘置一邊。初不入思。及其登筵則倉卒茫昧。無可爲說。故輒用流來謬套。以無可更陳爲言。此乃無誠意所致也。又其一則每當講筵之時。推演陳白之際。或慮語言之有差。而生頉於上下之觀聽。反不若初無所言之爲便故也。豈不非乎。且如特進經筵則家在各處。或有未能預知。而猝然入來。故未及先爲開卷。考見文義者。間多有之。然至於參贊官則與玉堂。同在闕中。旣已知其當入之次。則預將講冊。詳究文義。隨所見陳達。豈非應當之事。而今乃不然。擧皆每以無可陳爲對。是何事體乎。夫朝廷之設官分職。自有意義。承宣之以經筵參贊爲兼銜者。豈偶然哉。若如是全然不陳文義。則惡在其爲經筵參贊之意哉。若以大體言之。則設使參贊官。雖陳若干文義。未必果有眞箇責效之言。而其在事體道理。亦安得一向如是乎。今番則入侍參贊官。推考警飭。宜矣。上曰。依爲之。出擧條上曰。俎豆之事。聞之。軍旅之事。未之聞也。聖人雖於軍旅之事。豈有不知。而特以先問戰陳。故以此答之矣。然而聖人。本無棄物。衛君雖問戰陳。因其問。而以導之以仁義之說。漸次開諭。似或一道。而聖人。遽以不聞。答之而決去。何也。儒慶曰。靈公。初見聖人。先問戰陳。目送飛鴻。則其無可與有爲。於此可知。故聖人去之矣。普行曰。靈公。若先問他事而後問戰陳。則聖人。必無不答之理。而蓋其最初所問如此。故聖人。知其無可與有爲而然矣。上曰。君子固窮。此爲有德君子乎。儒慶曰。然矣。上曰。君子則必有窮乎。普行曰。子路之問如此。故聖人以此答之。蓋後世則君子固多窮者矣。思晩曰。雖窮厄而不失其道。則亦非窮也。上曰。子路所言則專指貧窮而言也。上曰。孔子曰。貧而無諂。諂是斯濫之意乎。普行曰。此亦斯濫之意。而富而驕。甚於貧而諂矣。上曰。富不驕貧不諂。可以互相須用。易地皆然。而其中殺有分數矣。普行曰。然矣。上曰。經筵先退。命善樂純進前曰。聖候日間。若何。上曰。今已快差矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。明日有省牲親臨之命。而日氣甚爲陰冷。聖體感患之餘。此時勞動。誠爲可悶。臘享旣當親行。今番則姑爲停止。甚爲無妨。故敢達矣。上曰。感氣已爲快差。須勿慮也。命善曰。此江原監司具㢞狀啓也。以爲寧越還上。自辛酉以後單代捧之數。將至萬石之多。丁酉。道臣以每年一千石。還作本色之意。狀請蒙允。而本府各年舊還停捧之數。合一萬一千十五石零。戊戌條當捧之數。爲五千四百二十九石零。今此一千石還作。竝起於新舊還督徵之時。則便同龜背之毛。四十年流來代捧之文書。或存或無。故通同一邑。逐戶分徵於初不受食之民。尤是不忍之政。自今年爲始。十年內代捧之穀。區別還作十年以來之數。竝勿擧論。以時留穀名。釐正會案。俾除一邑生民騷擾之弊事。請令廟堂稟旨分付矣。還穀之單代捧。往往有犯科之邑。其在申禁之意。固當先從現發處。刻期還本。而至於寧越。年條旣久。文書難憑。乃有此通同分徵之擧。其在軫念民窮之義。不可無限年酌定之道。道臣之十年前勿論之說。盡有意見。依狀請許施。何如。上曰。依爲之。出擧條命善曰。此獻納趙錫穆上疏。而以正名分擇守令等事爲言。又以昨年還穀停捧爲請。有下廟堂稟處之命。而其所爲言。誠多可取。至於舊穀停捧之請。似未諳事勢而言矣。舊還則旣因傳敎。皆已停捧。昨年之還。又復不捧。則其將無還穀而後已也。嗣歲之備。亦奚以爲之乎。此則只緩目前而不顧日後之慮也。此回啓。姑爲置之。何如。上曰。左相之意。何如。樂純曰。臣意與領相之意。同矣。上曰。然則置之。可也。命善曰。掌令申致權上疏以爲。三南營主人。每稱營門責應。必犯本邑還穀。因循不納。甚至於飜弄穀簿。移易新舊。多者爲千餘石。少者亦不下五六百石。朝家蕩減之恩。不得下究於殘民。而適足爲此輩之徼幸。及此穡事豐登。另飭各道道臣。釐正査檢。一一準捧。永絶還穀私受之謬規爲辭。而有下廟堂稟處之命矣。糶糴之法。爲民而設。則吏逋之不能覺察。當有重律。況所謂營主人之私受者乎。爲先各別嚴査。刻期準捧。此後所犯守令。狀聞論罪之意。分付三南道臣。何如。上曰。依爲之。出擧條樂純曰。量田一事。誠不可已者。若行之不得其要。則必貽無窮之弊。臣意則一道中擇陳結最多處。使道臣。專委守令。一馬二僮。簡其威儀。出入山野。親履畎畝。一則勤課農桑。一則詳察陳起。一日二日。不憚勞勩。稍過四五朔。雖大邑。亦可盡察。一境陳起。瞭然於目中。然則無量田之弊。而有量田之實。兼有踏驗災實之效。申飭諸道道臣。不必張大設施。而依此誠心擧行。則雖無目前之益。五六年之後。可以漸次食效。下詢可否於入侍備堂。何如。上曰。領相之意。何如。命善曰。田政之紊亂。莫今日若也。爲守令者。果然躬審田野。釐正其陳起。査括其隱漏。則其爲實政。豈若改之有弊而無效乎。僚相所奏。誠好矣。上曰。諸備堂以次陳達。可也。善復曰。量田有難輕議。而守令親自躬審田野。則陳起自可綻露。大臣所奏。誠好矣。允鈺曰。改量姑非可議。踏驗誠似有效。第依大臣所奏。另飭道臣守令。使之着實擧行。似好矣。尙淳曰。改量若不善擧行。則非徒無益。乃反爲弊。似難遽議。若依大臣所奏而爲之。則似有實效矣。華鎭曰。田政之紊亂。改量之有弊。誠如大臣所奏。不可不査正。若使守令。着實踏驗。則陳起自可區別矣。福源曰。査陳而核災。則無改量之名而有改量之實。大臣所奏。似好矣。衍祥曰。田政紊亂。不在於州縣大小。田結多寡。申飭道臣與守令。隨其緩急。擧行。似好矣。柱國曰。田政紊亂。未有甚於近者。雖不可一時改量。申飭道臣。以尤甚邑。次次擧行。似好矣。敬懋曰。田政旣甚紊亂。釐正。在所不已。行會道臣。董飭守令。量宜査正。俾有實效。恐好矣。邦一曰。田政紊亂最甚之邑。使道臣。申飭守令。遍審田野。詳査釐正。則誠好矣。命植曰。田政之欲爲改量者。不過等數高下。而其爲得失無幾。各邑守令。若能善爲踏驗。則災實無混。可無民怨。改量弊多。有不必爲矣。民始曰。量田固是不可已者。而一時竝起。則事力不逮。次第設施。則食效無期。毋寧申飭列邑。詳査陳起。精實執災。則猶爲救得一分之弊矣。普行曰。量田。乃民國之大政而所不可已者。然若不善爲之。則其害反有甚於不爲也。是故量田年次。自有定式。而或過百年。或過六七十年而不能爲之者。良以此也。以今言之。則外之方伯守令與官吏民人。內之廟堂各司之人。無有曉解高下廣狹繩尺解卜諸般推量之法。誠可悶也。若欲爲改量之擧。則必也前期四五年。先爲磨度其改量規法節度。使中外。曉然知其委折妙理然後。方可計其緩急。次第擧行矣。不然則有非猝乍之間。所可輕議也。上曰。左相所奏。好矣。以此自備局。謄關各道。使之實心擧行。毋歸無實之地。可也。出擧條命善曰。大司憲趙時俊上疏。以公逋私債舊還一時竝督。誠爲可矜爲言。而旣無指的之言矣。以私債言之。則推奴徵債。旣已防塞。公逋則不過奸吏逋欠而已。舊還則旣命停捧。而都憲疏語。果無指的。都憲旣已登筵矣。以此下詢。何如。上曰。都憲之意。何如。時俊曰。今年雖云少豐。當此連年凶歉之餘。瘡痍甫起。民無蘇息之望。而此時公私債及積年舊還。一時督捧。則哀此小民。何以支堪乎。且今年穀賤。故小民之略干穀物。盡己作錢。僅償身布等役。而無他餘儲矣。新舊還穀。將何以還納乎。臣之愚見。竊以爲不可無施恤之澤。故敢陳一疏矣。上曰。公私債。似非但推奴徵債而已。此外豈無他債之不堪者乎。卿有所見。其爲盡達。可也。時俊曰。推奴徵債。雖已防塞。其外種種公私債。八道列邑。無處無之。而朝家豈可一一知之乎。此亦爲小民難支之弊。而至於舊還。量宜停捧。則實爲惠民之大者矣。上曰。十年之間。舊還分俵前例。惠堂出去。考備局文書以奏。可也。命善曰。還穀其將盡爲停捧乎。此則似不必如是矣。命善曰。漢城府判尹具善復本兼。俱是劇務。事多相妨。判尹之任。今姑許遞。何如。上曰。依爲之。出擧條上曰。目今卿宰不備。如有可用之人。當次次陞擢。好矣。上曰。判尹具善復許遞。其代。問于大臣。以從二品加望。出榻敎善復曰。宮墻修築。有難一時盡爲。勢將隨毁隨補。而今則石材已盡。甚爲苟艱。以甎甓。間間代用則似好。故敢達矣。上曰。從便爲之。可也。善復曰。近來虎患。實爲可悶。後苑宮墻。或多低短處。故間有踰入之患矣。宮墻低處。設置虎網。似好矣。上曰。依此爲之。可也。福源曰。各司印信釐正事。依下敎問議於大臣。則以爲許多印信。有難一時改鑄。姑待日後刓弊改鑄時。依法典隨續釐正。至於奉使印信之各司行用者。及各司印信之漫漶不可辨者。爲先改鑄以給。爲好云矣。何以爲之乎。上曰。大臣之意。何如。命善曰。俄者禮堂來問。故臣果以此意。有所言及矣。樂純曰。臣意亦無異同矣。上曰。依此爲之。可也。出擧條邦一曰。臣營中軍有闕。代今當差出。而在京之人。多在罷削中。外任竝擬。何如。上曰。依爲之。出擧條命植曰。四等學製被抄之人。竝試於合製而取十六人。例也。近來則當朔學製。若未設行。則因爲削之事。有新定式矣。今年當朔學製。多有未趁期限而設行。故依定式削之。而學製旣多削之。則合製被抄之數。亦當減縮。而此無前例。未知何以則爲好。故敢此仰達矣。上曰。此定式。予不知其本末之如何。而前有以此出擧者條矣。卿出去見擧條後草記。可也。命善曰。學製過限之敎授。不可無罰矣。普行曰。似聞其時設場。而以九日製相値。罷之云矣。上曰。然則自政院。當有提稟。而無啓辭之事。是可怪也。都承旨出去。詳考後以奏。可也。民始曰。臣以惠廳事。有仰達者矣。凡諸貢物。自惠廳給價。自度支取用。旣給其價。而其用下之多寡。遺在之幾許。初不預知者。事甚疎漏。自今爲始。一年各貢用遺在數爻。自戶曹。每於歲末。作爲成冊。移送本廳。以爲憑考之地。似好矣。上曰。依爲之。出擧條民始曰。均廳所用之米不足者。六千餘石。他無推移之道。三南軍作米及營租作米耗條中。限五千石取用。何如。上曰。依爲之。民始曰。軍作米之設置。蓋爲京儲不足。則輸運補用者也。而考見會案。則各道軍作米。積置山郡。沿邑則穀數無幾。雖欲取用。亦無其道。此豈當初設置之本意哉。從速移轉。充補沿邑之意。申飭三南道臣。何如。上曰。至於移轉事。亦關有弊。穀物之如是攛那換易者。豈無其故。各令道臣。依卿所奏。所以區處之道。使之論理狀聞。可也。民始曰。軍作米之以各穀代捧者。蓋出於不得已。而不卽還作本色。米邊漸縮。誠非細慮。今年內雖難盡數擧行。而從速還作。俾無如前之弊事。申飭各道。何如。上曰。待來秋以後。年事登熟。鱗次擧行。可也。出擧條民始曰。結錢大同之上納。皆有定限。而近來外邑。不畏法紀。至今未畢納者尙多。自本廳連爲關飭。而又不動念。事極駭然。今月內。若不盡納。則各別重勘之意。出擧條申飭。且凡干上納。自本道監營。尺文考限。而全不檢察。致有愆期過限。無所顧畏之患。此後若有此等之弊。則該道道臣。難免其責之意。亦爲申飭。何如。上曰。依爲之。出擧條民始曰。陵園墓守護軍給復之規。有位田則九十卜。無位田則一結五十卜。載在事目。而大抵位田。多有追後請得者。故當初無位田時所給之結數。其後不卽釐正。考見給復成冊。則卽今査減者。當爲五百餘結。此則自本廳當擧行。而守護軍名數。或有多寡不同處。令禮曹査正。似好矣。上曰。依爲之。出擧條上曰。釐正時永祐園守護軍。以五十名定式。可也。民始曰。孝烈褒奬之法。或旌閭或贈職或給復。分等擧行。則旌閭給復。自是兩件事。而凡旌閭者。例皆給復。考諸法典。亦無載錄者。事甚怪訝。令禮曹。詳考委折。以爲査實之地。似好矣。上曰。依爲之。出擧條樂純曰。爲國之要。在於先立紀綱。奉公之道。在於不擇燥濕。而開城留守宋文載。都憲厭避之地。則連稱在外。一不膺命。居留翶翔之任。則旋卽出肅。未腵例讓。工於取捨。不成事體。此而置之。無以振紀綱而警他人。開城留守宋文載。罷職。何如。上曰。依爲之。出擧條上曰。大臣旣奏。有不可不從之矣。上曰。日勢已晩。三司若無新啓。退去臺廳爲之。可也。命書傳敎曰。政官牌招開政。命退。諸臣以次退出。